

Tallinna TV pakub nii vanu hästi käivitunud saatesarju kui ka käivitab uusi omasaateid ja -sarju erinevatest teemavaldkondadest, olles aktiivse programmiga eetris ööpäevas juba 14 tundi. Pakutav temaatika katab ka kõige erinevamate sihtrühmade ootused ja huvid.
Alates 5. septembrist edastab Tallinna TV saateid argihommikuti kella 9st kuni keskpäevani ning õhtuti alates kell 19st (järgmisest nädalast kella 18.30st) õhtuste korduste lõpuni ja öösel ajavahemikus kl 01-04. Laupäeviti ja pühapäeviti on hommikune programm veelgi pikem.
Tallinna TV peatoimetaja Mart Ummelase sõnul täidab TTV praktiliselt omasaadetega uue ringhäälinguloa tingimused, edastades ööpäevas 14 ja nädalas 98 tundi aktiivset programmi, lisaks vahepealsel ajal InfoTV, mis sisaldab iga päev 30-40 mitmesugust linnaeluga seotud uudist, eelinfot kultuurisündmuste kohta, kavatutvustusi jms.
„Jätkuvad populaarsust kogunud saated Pealinnapilt, Kultuuritehas, Õigusnõu, Kultuurimeeter, Kodaniku TV, Hingelt tugevad, Linnaruum, Meistrite linn, Tallinn liigub; endiselt on võimalik kohtuda Jüri Kuuskemaa, Aleksei Turovski ja Vladimir Bogatkiniga nende autorisaadetes,“ märkis Ummelas.
Lisaks on juba käivitunud või käivitumas uued saated: esmaspäevane Tartu – heade mõtete linn sealsete nädalasündmuste kohta, kord kuus toimuv Mõtleme taas, kus Andres Raid käsitleb ühiskonnaelu valupunkte. Üle nädala tuleb eetrisse Vaba Mõtte Klubi Peeter Ernitsa juhtimisel, aktuaalseid spordisündmusi ja –probleeme kajastab Spordisõbrad. Kolmapäeviti saab näha saadet Pealinna pead, kus Tallinna volikogu liikmed ja arvamusliidrid räägivad Tallinna probleemidest ning linna/omavalitsuse ja riigi suhetest. Saatejuhtideks on lubanud hakata politoloog Rein Toomla ja entsüklopedist Hardo Aasmäe. Alustab ka saatesari Mõistuse ja käega Tallinna ülikoolide tegemistest. Eakatele vaatajatele mõeldud Ajaga sammu pakub teavet aktiivsetele seenioridele nii oma probleemide lahendamiseks kui ka vaba aja sisustamiseks.
Reedeõhtuti on kavas teatrietenduse salvestus ning laupäevahommikuti külastatakse saates Kas tohib? tuntud persoone nende kodudes, õhtuti aga toimub kord kuus Pillimeeste klubi muusika- ja vestlussaade pop- ja rockmuusika austajatele. Saatejuhid Margus Kappel ja Väino Land. Kavva tuleb veel saatesari kutseharidusest Tallinnas, sari Etnos Tallinnas elavatest erinevatest rahvastest, ajaloosaade Sini-valge lipu all Tallinna ajaloost ning Jäljed Tallinna teatriloost.
Pühapäevast programmi hakkab ilmestama aiasaade, kus teemat käsitletakse läbi linlase pilgu ja vajaduste, sealhulgas linnaaedade ja –parkide arengu kohta. Saatejuht, autor ja režissöör Sven Azojan. Käivitunud on saatesari linlastele pakutavatest teenustest, näha saab suurte muusikasündmuste ja –lavastuste salvestusi – Saaremaa ooperipäevadelt, Birgitta festivalilt, Peterburi Sümfonietta kontserdilt, Tallinna Missalt jt; noortesaadet TNTV ning suurprojekti Triangel, milles käsitletakse võrdlevalt noorte elu kolmnurgas Tallinn, Helsingi, Peterburi.
Pühapäevaõhtuti jätkub kavas staarisaade „Tallinn, olen kuulus!“ (Tallinn, I’m famous!), kus otsitakse noori andekaid lauljaid, kellest kolme tipprodutsendi abiga arendatakse uusi laulutähti.
Ummelase sõnul on Tallinna TV sügiskavas ka sisukas kvaliteetfilmiprogramm, mis peaks olema vastukaaluks mujal levivale märulifilmide buumile, peamiselt on tegu Euroopa filmikunsti paremikuga.